tartuNLP/wikipedia-smugri-20251201 huggingface dataset:
Björn Isfält

Tor Björn Engelbrekt Isfält (28. kesäkuuta 1942 Linköping – 17. tammikuuta 1997 Tukholma) oli ruotsalainen muusikko ja säveltäjä, joka oli erikoistunut elokuvamusiikkiin. Hän teki musiikin kymmeniin ruotsalaisohjaajien elokuviin 1970-luvulta 1990-luvulle.
Isfält opiskeli Tukholman musiikkikorkeakoulussa ja debytoi elokuvasäveltäjänä Roy Anderssonin esikoiselokuvassa "Eräs rakkaustarina" (1970).
Songs from the Big Chair

Songs from the Big Chair on brittiläisen popyhtyeen Tears for Fearsin toinen studioalbumi, joka julkaistiin Phonogram Records -levy-yhtiöllä 25. helmikuuta 1985. Se sijoittui 2. sijalle Britannian albumilistalla ja 1. sijalle Yhdysvalloissa sekä Kanadassa. Albumilta julkaistiin kansainvälisesti hittikappaleita olleet ”Mothers Talk”, ”Shout”, ”Everybody Wants to Rule the World”, ”Head Over Heels” sekä ”I Believe”. "Songs from the Big Chair" pysyy yhtyeen parhaiten myyneenä albumina tänäpäivänäkin.
Albumi nousi Yhdysvalloissa Billboard 200 -listan ensimmäiselle sijalle. Suomessa se ylsi virallisen albumilistan sijalle 11. ja pysyi listalla 12 viikkoa.
Rataspuu

Rataspuu ("Trochodendron aralioides") on aasialainen puulaji, joka on ainoa nykyisin elävä laji suvussaan. Monia muita "Trochodendron"-lajeja tunnetaan fossiililöytöjen perusteella.
Rataspuu on ainavihanta nahkealehtinen puu, joka kasvaa 5–20 metriä korkeaksi. Se esiintyy luonnonvaraisena lehtimetsissä Taiwanissa, Etelä-Koreassa ja Japanissa.
Ben Rhyddingin rautatieasema

Ben Rhyddingin rautatieasema on rautatieasema Ben Rhyddingin kylässä West Yorkshiressä. Se sijaitsee Wharfedale Linen varrella.
Asema avattiin 1. elokuuta 1865. Sitä käytti 218 742 matkustajaa kaudella 2017–2018.
Antti Isotalo (saarnaaja)

Antti Matinpoika Isotalo (5. maaliskuuta 1824 Alajärvi – 1906) oli suomalainen puukkojunkkari ja saarnamies. Hänet sekoitetaan usein toiseen samana aikana eläneeseen, tunnetumpaan puukkojunkkariin, Antti Heikinpoika Isotaloon.
Isotalo oli talollisen Matti Isotalon poika. Matti Isotalo kuoli vuonna 1831. Vuonna 1841 Antti Isotalo muutti Vimpeliin. Isotalo oli suurikokoinen mies, ja työskentelikin mm. rakennusmiehenä. Hänet tuomittiin taposta vuonna 1855 ja joutui Käkisalmen vankilaan. Hänet oltiin karkottamassa Siperiaan, mutta uusi suuriruhtinas Aleksanteri II lievensi tuomiota. Jo vuonna 1862 Isotalo pääsi ehdolliseen vapauteen. 
Vapauduttuaan vankilasta Isotalo tuli uskoon. Aluksi hän kääntyi herännäisyyteen, myöhemmin lestadiolaisuuteen. Hän toimi sittemmin liikkeen Lounais-Suomen pääsaarnaajana Etelä-Pohjanmaalla ja Satakunnassa. Saarnamiehenä Isotalo oli karski ja jyrkkäotteinen. 
Isotaloa on pidetty lestadiolaisuuden piirissä liikkeen marttyyrina. Hänet pidätettiin saarnamatkallaan 1876 ja ripustettiin käsistään yöksi orteen roikkumaan. Uskonsa vuoksi Isotalo joutui olemaan kolmesti kahleissa ja vankikoppiin teljettynä.
Viimeiset vuotensa Isotalo vietti Porissa. Isotalo oli neljä kertaa naimisissa.
Kuolemankuopat

Kuolemankuopat ovat kaksi suppaa Jyväskylässä Seppälänkankaalla. Suuremman syvyys on 25 m ja suurin leveys miltei 200 m. Kuolemankuoppien ja lähialueen metsä on pääosin kuivaa kangasta, hieman etäämmällä kaakossa on myös pieni lehto. Kuolemankuopat ovat suurimmalta osalta luonnonsuojelualuetta.
Kiova-Svjatošynskyin piiri

Kiova-Svjatošynskyin piiri () oli yksi Ukrainan Kiovan alueen hallinnollisista piireistä. Se sijaitsee heti maan pääkaupunki Kiovan länsipuolella. Hallinnollisena keskuksena toimi Kiova-Svjatošynskyin piiriin kuulumaton Kiova.
17. heinäkuuta 2020 toteutetussa Ukrainan aluehallinnon uudistuksessa piiri lakkautettiin; samalla sen alue yhdistettiin osaksi uusia laajempia piirejä (mm. Butšan ja Fastivin piirit). 
Ukrainan tilastokeskus arvioi piirin väkiluvuksi 177 626 ihmistä (1.1.2017). Maaseutuväestöön heistä kuului 98 280 asukasta. Kaupunkilaisia oli 79 346, ja he asuivat joko piirin kahdessa kaupungeissa (Vyšneve, 39 540 as. ja Bojarka, 35 459 as.) tai yhdessä kaupunkityyppissä taajamassa (Tšabany, смт Чабани, 4 347 as.). Kiovan alueen tilastoviranomaisen mukaan piirin (pysyvästi kirjoilla oleva) väkiluku oli 180 459 (1.7.2017).
Vyšhorodin piiri

Vyšhorodin piiri () on yksi Ukrainan Kiovan alueen hallinnollisista piireistä. Piiri ympäröi Kiovan tekojärveä. Piiri alue rajoittuu idässä Tšernihivin alueeseen, kaakossa Brovaryn piiriin, etelässä Kiovaan ja Butšan piiriin ja lännessä Žytomyrin alueeseen (Korostenin piiri). Pohjoisrajan takana on Valko-Venäjän Homelin alue. Piirin hallintokeskus on Vyšhorodin kaupunki (32 396 as., 2021)
Vyšhorodin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Kiovan alueen piirien lukumäärän seitsemään. Laajentuneen Vyšhorodin piirin pinta-alaksi tuli 4 333,0 neliökilometriä.
Ukrainan tilastokeskus arvioi Vyšhorodin piirin väkiluvuksi 131 957 (1.1.2021). Kaupunkilaisiksi luokiteltiin prosenttia piirin asukkaista (73 541 as.), eli kahden kaupungin (Vyšhorod ja Slavutytš) ja kolmen kaupunkityyppisen taajaman (Dymer, Ivankiv, Krasjatytši) väestö. Piirin laajenemisen (7/2020) seurauksena uusi piiri on aiempaa samannimistä piiriä väkirikkaampi (väkiluku 73 688 heinäkuussa 2017).
Risto Reipas ja Nalle Puh

Risto Reipas ja Nalle Puh () on vuonna 2018 ensi-iltansa saanut Marc Forsterin ohjaama yhdysvaltalainen fantasiaseikkailuelokuva. Se perustuu A. A. Milnen lastenkirjaan "Nalle Puh" sekä Disneyn versioon samasta tarinasta. Elokuvan pääosissa ovat Ewan McGregor, Hayley Atwell, Jim Cummings ja Brad Garrett. Elokuva sai maailmanensi-iltansa Burbankissa 30. heinäkuuta 2018. Elokuvateattereihin se ilmestyi Yhdysvalloissa 3. elokuuta 2018 ja Suomessa 12. lokakuuta 2018.
Juoni.
Risto Reipas on nyt kasvanut aikuiseksi ja on menettänyt kaiken mielikuvituksensa. Nalle Puh ja hänen ystävänsä palaavat Riston elämään auttaakseen häntä löytämään mielikuvituksen uudelleen. 
Näyttelijät.
Englanninkielisessä versiossa ei ollut kertojaa, mutta suomenkielisessä versiossa kertojana toimi Heikki Sankari. Suomenkielisen version dialogin ja laulujen ohjauksesta vastasi Petri Hanttu. Suomenkielisen dialogin ja uudet laulut on kääntänyt Päivi Kangas. Osa lauluista on otettu Disneyn aikaisemmista Nalle Puh-elokuvista, vanhemmat laulut ovat kääntäneet Pekka ja Heikki Lehtosaari, sekä Matti Ranin. 
Tuotanto.
Kehitys ja roolijako.
2. huhtikuuta 2015 Walt Disney Pictures julkisti aikovansa toteuttaa näytellyn Nalle Puh -elokuvan, seuraten elokuvien "Liisa Ihmemaassa" (2010), "Maleficent – Pahatar" (2014) ja "Cinderella – Tuhkimon tarina" (2015) mallia. Alex Ross Perry palkattiin käsikirjoittajaksi ja Brigham Taylor tuottaa elokuvan, joka kertoo aikuiseksi varttuneen Risto Reippaan paluusta Nalle Puhin ja muiden luokse Puolen hehtaarin metsään. Marraskuussa 2016 raportoitiin, että studio oli palkannut Marc Forsterin elokuvan "Christopher Robin" ohjaajaksi ja että projektissa olisi ”vahvoja maagisen realismin elementtejä, koska se pyrkii kertomaan tunteellisen tarinan sydäntälämmittävästä seikailusta.” Maaliskuussa 2017 Tom McCarthy palkattiin tekemään uusi käsikirjoitus.
Seuraavan kuukauden aikana Ewan McGregor valittiin elokuvan nimirooliin ja Allison Schroederin osallistuvan käsikirjoittamiseen. Elokuussa Hayley Atwell ja Mark Gatiss valittiin näyttelemään Risto Reippaan vaimoa ja esimiestä. Lisäksi Jim Cummings palaa Nalle Puhin ääninäyttelijäksi, Brad Garrettin ja Nick Mohammedin ollessa valittu Ihaan ja Nasun äänirooleihin. Lokakuussa Orton O’Brienin paljastettiin näyttelevän nuorta Risto Reipasta. Tammikuussa 2018 Peter Capaldin, Sophie Okonedon ja Toby Jonesin paljastettiin ääninäyttelevän Kania, Kengua ja Pöllöä. Chris O’Dowdin ilmoitettiin alun perin ääninäyttelevän Tiikeriä, mutta lopulta Cummings ääninäytteli häntäkin Puhin lisäksi. Heinäkuussa paljastettiin, että Sara Sheen ääninäyttelee Ruuta.
Kuvaukset.
Kuvaukset alkoivat Yhdistyneessä kuningaskunnassa elokuun 2017 alussa.
Musiikki.
Jóhann Jóhannsson palkattiin elokuvan alkuperäiseksi säveltäjäksi, mutta hän kuoli 9. helmikuuta 2018. Hänen tilalleen säveltäjäksi valittiin aluksi Klaus Badelt, mutta elokuvan virallisessa teatterijulisteessa säveltäjäksi paljastui Jon Brion.
Sulfoleeni

Sulfoleeni eli 3-sulfoleeni (C4H6SO2) on tyydyttymättömiin heterosyklisiin sulfoneihin kuuluva orgaaninen yhdiste. Yhdistettä voidaan käyttää lähtöaineena orgaanisen kemian synteeseissä.
Ominaisuudet.
Huoneenlämpötilassa sulfoleeni on valkoisia kiteitä. Yhdiste liukenee hyvin niin veteen kuin useisiin orgaanisiin liuottimiin. Sulfoleeni reagoi helposti Diels–Alder-reaktiolla sekä muilla additioreaktioilla. Kuumennettaessa yhdistettä voimakkaasti se hajoaa rikkidioksidiksi ja butadieeniksi.
Valmistus ja käyttö.
Sulfoleenia valmistetaan butadieenin ja rikkidioksidin välisellä reaktiolla. Reaktio on tyypiltään keletrooppinen reaktio ja tapahtuu suhteellisen helposti jo huoneenlämpötilassa. Sulfoleeni voidaan pelkistää vedyttämällä sulfolaaniksi. Yhdistettä käytetään myös hydrauliikkanesteiden lisäaineiden, kosmetiikassa käytettävien yhdisteiden ja liman muodostumista estävien yhdisteiden valmistamiseen.
National Action

National Action on brittiläinen uusnatsistinen äärioikeistolainen järjestö. Järjestö on kielletty Britannian sisäministeriön määräyksellä, ja järjestöön kuulumisesta voidaan tuomita vankeuteen. Järjestö on perustettu 2013, ja se on ensimmäinen toisen maailmansodan jälkeen Britanniassa kielletty äärioikeistolainen järjestö. 
Järjestö kiellettiin joulukuussa 2016, mutta se toimii kiellon kiertämiseksi uusien nimien suojassa. Sen johtajana pidetään Benjamin Raymondia. Järjestö on entisen oikeistoaktivistin Esa Holapan mukaan pohjoismaisista järjestöistä vaikutteita saanut ryhmittymä, ja sen edustajat ovat vierailleet Suomessa kesällä 2015.
Järjestössä on alle sata jäsentä. Sen ideologialla on yhteyttä natsismiin. Järjestö on tukenut verkkosivullaan työväenpuolueen kansanedustajan Jo Coxin murhannutta Thomas Mairia, jonka oikeudenkäynnissä lausuman lauseen ”Kuolema pettureille, vapaus Britannialle” järjestö on ottanut tunnuslauseekseen.
Järjestöön kuuluva suomalaistaustainen mies on saanut terrorismisyytteen. Hän on ollut järjestön aktiivinen jäsen vielä kiellon jälkeenkin. Hän on Britannian armeijan sotilas. Hän on Holapan mukaan ollut myös suomalaisen Suomen vastarintaliikkeen aktiivinen jäsen Turun ryhmässä.
Parkkimanjärvi

Parkkimanjärvi on Pohjois-Pohjanmaalla Pyhäjärvellä sijaitseva järvi. Järveltä on Pyhäsalmen taajamaan matkaa 7,5 kilometriä.
Maantietoa.
Järven pinta-ala on 990 hehtaaria eli 9,9 km². Se on 7,0 kilometriä pitkä ja 2,4 kilometriä leveä. Järvi on suhteellisen tasapohjainen. Sen suurin merkitty syvyyslukema kartassa on 4,7 metriä ja sen pinta-alasta noin puolet on yli kolme metriä syvää ja loput alle sen. Järvessä on viisi pientä luotomaista saarta. Yhden saaren nimi on Säyneenniemi. Järven rantaviivan pituus on 21 kilometriä ja sen rannat ovat alavaa metsämaata, jota rikkoo pellot eri puolella järveä. Asutus on haja-asutusta ja vapaa-ajan asuntoja on vähän. Niille pääsee valtatieltä 27, yhdystieltä 7691 ja yhdystieltä 18429 haarautuvilta teiltä.
Vesistösuhteet.
Järvi sijaitsee Pyhäjoen vesistössä (vesistöaluetunnus 54) Pyhäjärven valuma-alueella (54.05), jonka Parkkimajoen valuma-alueeseen (54.059) järvi kuuluu. Järven vedenpinnan korkeus on 149,5 metriä mpy.
Järvi kuuluu vesistöalueensa latvavesiin, joten se saa pääosan vedestään valuma-alueeltansa. Parkkimanjärven valuma-alueella on kolme yli hehtaarin kokoista järveä tai lampea, jotka laskevat suoraan tai välillisesti Parkkimanjokeen. Niistä huomattavimpia ovat Vaskilampi (8 ha), Keltunlampi (6 ha) ja Vesalampi (5 ha). Parkkimanjoki on Parkkimanjärven laskujoki ja se laskee Pyhäjärven pohjoisosan lahteen Junttiselkään. Junttiselältä laskee Pyhäjoki, joka laskee Selkämereen Pyhäjoella.
Tughra

Tughra (osmaniksi: طغرا‎ tuğrâ) on sulttaanien käyttämä kalligrafinen monogrammi. Se painettiin kaikkiin virallisiin dokumentteihin ja kirjeisiin sekä sulttaanin sinettiin ja valtakaudella painettuihin kolikoihin. Tughra toimi allekirjoituksena ja sulttaanin vallan vahvistuksena, jonka vuoksi ne tehtiin monimutkaisiksi ja hankalasti kopioitaviksi. Hovin kalligrafi suunnitteli kullekin Osmanien valtakuntaa hallinneelle sulttaanille omanlaisensa tughran tämän valtakauden alussa. Tughrat edustavat arabialaista kalligrafiaa.
Tughrasta kävi ilmi vallassa olevan sulttaanin ja hänen isänsä nimi, sulttaanin titteli ja sanonta "ikuisesti voittoisa". Ensimmäisen tughran otti tiettävästi käyttöön osmanivaltakuntaa vuosina 1326 ‒ 1362 hallinnut bey Orhan.
Suomen vuokranantajat

Suomen Vuokranantajat ry on vuoden 1999 alussa perustettu valtakunnallinen vuokranantajien ja asunnonomistajien etujärjestö, jonka toimialueena on koko Suomi. Järjestössä on jäseninä sekä yksityisiä henkilöitä että yrityksiä ja muita yhteisöjä. 
Yhdistys edistää vuokranantajien asiaa ja tarjoaa asiantuntijatietoa vuokrauksesta ja asuntosijoittamisesta. Huoneenvuokraukseen ja asuntomarkkinoihin liittyviin lainsäädäntö- ja kehityshankkeisiin vaikutetaan yhteistyössä alan muiden järjestöjen kanssa. Suomen Vuokranantajat on Suomen Kiinteistöliiton jäsenjärjestö.
Suomen Vuokranantajat tuottaa runsaasti asiantuntijatietoa vuokraamiseen ja asuntosijoittamiseen liittyen. Vuosittain Suomen Vuokranantajat julkaisee muun muassa asuntomarkkinatietoa eri kaupunkien vuokratuottoon liittyen, sekä tuottaa erilaisia oppaita jäsenten käyttöön. Jäsenetuina järjestö tarjoaa erilaisia palveluja tukemaan koko asuntovuokrauksen elinkaarta.
Yksityisten vuokranantajien rooli Suomessa.
Yksityiset vuokranantajat vuokraavat noin 350 000 asuntoa ympäri Suomen. Nämä asunnot ovat yli kolmannes kaikista vuokra-asunnoista ja niissä asuu noin 500 0000 asukasta. Yksityisillä vuokranantajilla on keskeinen merkitys riittävän ja kansalaisten tarpeita palvelevan asuntojen tarjonnan varmistamisessa. 
Suomen Vuokranantajat edustaa Suomen yksityisiä vuokranantajia yhteiskunnallisessa keskustelussa ja tekee aktiivista vaikuttamistyötä vuokraustoiminnan edellytysten vahvistamiseksi. Pääsääntöisesti vaikuttamistyö keskittyy asuntopolitiikan ja veropolitiikan kysymyksiin. Tällaisia kysymyksiä ovat esimerkiksi vuokratuloista maksettavan veron määrä, sijoitusasuntojen verokohtelun sukupolvenvaihdostilanteessa tai ehdot, joilla lain mukaan vuokratoimintaa voi tehdä (laki asuinhuoneiston vuokrauksesta). Edellä mainittujen lisäksi Suomen Vuokranantajat vaikuttaa myös muihin vuokraustoimintaan koskeviin asioihin, kuten oikeusjärjestelmän toimivuuteen ja rahoitusmarkkinoiden sääntelyyn liittyviin kysymyksiin.
Brovaryn piiri

Brovaryn piiri () on yksi Ukrainan Kiovan alueen hallinnollisista piireistä. Se sijaitsee heti Kiovasta itäkoilliseen. Piiri on perustettu alkujaan vuonna 1923. Piirin koko ja väkiluku kasvoi huomattavasti Ukrainan heinäkuun 2020 aluehallinnollisessa uudistuksessa. Piirin hallintokeskus on Brovaryn kaupunki (109 473 as., 2021).
Brovaryn piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Kiovan alueen piirien lukumäärän seitsemään. Laajentuneen Brovaryn piirin pinta-alaksi tuli 2 888,2 neliökilometriä.
Ukrainan tilastokeskus arvioi Brovaryn piirin väkiluvuksi 242 180 (1.1.2021). Kaupunkilaisiksi luokiteltiin 65,7 prosenttia piirin asukkaista (158 994 as.), eli kahden kaupungin (Berezan ja Brovary) ja viiden kaupunkityyppisen taajaman (Baryšivka, Velyka Dymerka, Zhurivka, Kalynivka, Kalyta) väestö. Piirin laajenemisen (7/2020) seurauksena uusi piiri on aiempaa samannimistä piiriä väkirikkaampi (väkiluku 67 365 vuonna 2017).
Ruoholahden kappeli

Ruoholahden kappeli oli Helsingin Ruoholahdessa sijainnut evankelis-luterilainen kappeli, joka vihittiin käyttöön lokakuussa 1999. Kappelin jäähyväismessu pidettiin 7. joulukuuta 2017, ja toiminta siirrettiin Jätkäsaareen valmistuvaan kappeliin. Kappeli sijaitsi liikennekiinteistön laajennusosassa. Kappelin kirkkosalissa oli 120 paikkaa, ja lisäksi seurakuntasalissa oli 80 pöytäpaikkaa. Ruoholahden kappelia kutsuttiin myös lasten katedraaliksi, sillä se oli suunniteltu erityisesti lapset huomioon ottaen. Kappelissa järjestettiin jumalanpalvelus joka sunnuntai kello 12. Aluepappina toimi Seppo S. Kosonen.
Helsingin seurakuntayhtymä myi kappelihuoneiston yksityiselle päiväkotiketjulle, joka avasi siinä päiväkodin elokuussa 2018.
Silja Vuorikuru

Silja Vuorikuru (o.s. "Könönen", s. 1977 Kouvola) on suomalainen kirjallisuudentutkija, kirjailija ja tietokirjailija. Hän on koulutukseltaan filosofian tohtori ja Helsingin yliopiston kotimaisen kirjallisuuden dosentti.
Vuorikuru väitteli tohtoriksi vuonna 2012 Helsingin yliopistossa Aino Kallaksen tuotannon intertekstuaalisuudesta. Vuorikurun pääaine on kotimainen kirjallisuus. Hän on opiskellut myös folkloristiikkaa ja suomen kieltä.
Vuonna 2017 Vuorikuru julkaisi Aino Kallaksen kirjailijaelämäkerran , jonka kustansi Suomalaisen Kirjallisuuden Seura. Kirja käännettiin myös viroksi (kääntäjänä Sirje Olesk) ja se ilmestyi Virossa vuonna 2018 Varrak-kustantamon kustantamana.
Vuorikuru toimi Aino Kallas Seuran puheenjohtajana vuosina 2012–2017.
Vuorikuru oli yksi Kustannus Aarnin "Minä ja metsä" -kirjoituskilpailun (2020) voittajista esikoisromaanillaan "Kultalintu, mustasulka" (Aarni 2021).
Kissanviiksiä ja herneitä

Kissanviiksiä ja herneitä ("Morrhår och ärtor") on Gösta Ekmanin ohjaama ruotsalainen komediaelokuva vuodelta 1986. Ekman näyttelee myös pääosaa ja on käsikirjoittanut elokuvan yhdessä Rolf Björlindin kanssa. Elokuva oli suositun komedianäyttelijän ensimmäinen elokuvaohjaus.
Juoni.
40-vuotias tukholmalainen Claes-Henrik ”Håna” Ahlhagen elättää itseään hanttihommilla ja dominoivan äitinsä kustannuksella. Öisin hän ajaa pimeää taksia ja päivisin on pitävinään firmaa nimeltä ÖL-trix (Överlevnads-trix) kulkurimaisen ystävänsä Chrillen kanssa. Håna lähettää äitinsä matkoille saadakseen tämän ison kaupunkiasunnon Östermalmilla pornofilmin kuvauspaikaksi. Asemalla äitiään saattamassa Håna tapaa Boelin (Lena Nyman) ja alkaa seurustella tämän kanssa, mutta äiti ei hyväksy heidän suhdettaan. Vanhapoika alkaa lopultakin vastustaa äitiään.
Vastaanotto.
"Helsingin Sanomissa" Helena Ylänen kutsui "Kissanviiksiä ja herneitä" ruotsalaiseksi rutiinikomediaksi, joka muodostuu ikävän asetelmallisista peräkkäisistä kohtauksista. Ekmanin esikoisohjausta ei hänen mielestään ole ”ohjattu lainkaan”. Elokuva sai Suomen teatterikierroksella 1 508 katsojaa.
Ippolito Caffi

Ippolito Caffi (1809–1866) oli italialainen taidemaalari, joka maalasi ennen kaikkea arkkitehtonisia aiheita, merimaisemia ja kaupunkeja kuvaavia veduta-maalauksia.
Elämäkerta.
Ippolito Caffi syntyi Bellunossa. Hän maalasi varhaisimmat teoksensa Venetsian Kuvataideakatemiassa. Vuoteen 1830 mennessä hän oli voittanut akatemiassa palkintoja veduta -maalauksistaan. Myöhemmin hän muutti Roomaan, jossa hän saavutti mainetta taidokkaalla perspektiivitutkielmillaan sekä Rooman arkeologian tarkalla tutkimisella. Vuonna 1843 hän vieraili Kreikassa ja Orientissa (Ateena, Konstantinopoli, Syyria, Egypti, Malta). 
Hänen ensimmäinen suurta suosiota herättänyt teoksensa oli "Venetsian karnevaalit". Teos oli esillä Pariisissa vuonna 1846, ja se herätti ihastusta loistavalla valon kuvaamisella. Muita teoksia ovat mm. "Näkymä Rooman Monte Mariolta", "Suezin kannas", ja "Lähikuva Rooman karnevaalista". 
Hän liittyi vallankumousliikkeeseen Venetsiassa vuonna 1848 ja joutui vetäytymään Piemonteen. Hänen tavoitteenaan oli maalata Italian merivoimien ensimmäinen taistelu, mutta itävaltalais-venetsialainen laivasto tuhosi "Re d' Italia" -aluksen, jolla hän matkusti 20. heinäkuuta 1866 Lissan taistelussa. Caffi hukkui yhdessä toveriensa kanssa.
Näyttelyitä.
Vuonna 2005–2006 pidettiin Ippolito Caffi -näyttely hänen kotikaupungissaan Bellunossa Keväällä 2018 hänen töitään oli esillä Sinebrychoffin taidemuseossa Italian ja Orientin lumo - Ippolito Caffi -näyttelyssä.
Anna Hallava

Anna Hallava (s. 3. kesäkuuta 1974 Turku) on suomalainen lasten- ja nuortenkirjailija ja kieltenopettaja.
Hallava on koulutukseltaan filosofian maisteri. Hän opiskeli Helsingin yliopistossa englantilaista filologiaa, pohjoismaisia kieliä ja Britannian ja Irlannin tutkimusta.
Hallavan esikoisteos, nuortenromaani "Sammakkoprinsessa" (2015), yhdistää chick litiä ja fantasiaa. Se oli Topelius-palkintoehdokkaana vuonna 2016. Romaanin jatko-osa "Operaatio Huulituli" ilmestyi vuonna 2016. Hallavan kolmas nuortenromaani "Valpuri Vaahteran maaginen korva" ilmestyi vuonna 2017. Myös se oli Topelius-palkintoehdokas.
Vuodesta 2017 Hallava on kirjoittanut myös Lukupalat-lastenkirjasarjaan kuuluvaa "2 A:n Kamut" -sarjaa.
Hedi Slimane

Hedi Slimane (s. 5. heinäkuuta 1968 Pariisi) on ranskalainen valokuvaaja ja muotisuunnittelija. Vuosina 2000–2007 hän oli Dior Hommen luova johtaja ja vuosina 2012–2016 Yves Saint Laurentin luova johtaja. Slimane jätti Yves Saint Laurentin tuotemerkin 31. maaliskuuta 2016. 
Nuoruus.
Slimane syntyi 5. heinäkuuta 1968 Pariisin 19. arrondissementissa italialaiselle äidille ja tunisialaiselle isälle. 11-vuotiaana hän löysi valokuvaamisen ja sai myös ensimmäisen kameransa. Muoti mielessään oleva nuori Slimane alkoi 16-vuotiaana tekemään omia vaatteitaan. Hän opiskeli taidehistoriaa École du Louvressa ja suoritti räätälinopintonsa miesten muotitalossa. Uransa alkuvaiheilla Slimane vieraili "Le Monden" toimistoilla, toivoen tullakseen toimittajaksi.
Kesälesket

Kesälesket ("Gräsänklingar") on Hans Iverbergin ohjaama ruotsalainen komediaelokuva vuodelta 1982. Sen ovat käsikirjoittaneet Åke Cato ja Jan Richter. Pääosia esittävät Gösta Ekman, Janne Carlsson, Lena Olin, Mona Seilitz ja Svante Grundberg.
Juoni.
Arkkitehti Gary saattaa konferenssimatkalle lähtevän vaimonsa lentokentälle, ajaa kolarin ja myöhästyy lentokenttäbussista, mutta saa kyydin autonasentaja Lasselta, joka on itsekin jäänyt juuri kesäleskeksi. Miehet tutustuvat ja alkavat viettää ”lomaviikkoaan” yhdessä, ja yläluokkainen arkkitehti saa kosketuksen aivan uuteen maailmaan.
Vastaanotto.
"Helsingin Sanomien" Helena Ylänen yllättyi, ettei "Kesälesket" ollut lainkaan niin huono kuin monet muut Ruotsista tuodut komediat, vaan ”varsin osuva ja sydämellinen huvinäytelmä kahden erilaisen ihmistyypin ja elämäntavan kohtaamisesta”. Se ei hänestä sisällä juuri mitään kestäviä elokuvallisia arvoja, mutta viihdyttäviä ja osuvia tilanteita kyllä.
Dior

Christian Dior SE, joka tunnetaan yleisesti nimellä Dior, on ranskalainen luksustuotteita valmistava yhtiö, jota ohjaa ja johtaa ranskalainen liikemies Bernard Arnault. Arnault on myös maailman suurimman luksus-yhtiön LVMH:n johtaja. 
Muotisuunnittelija Christian Diorin vuonna 1946 perustama yhtiö suunnittelee ja myy valmisvaatteita, nahkatuotteita, muotiasusteita, jalkineita, koruja, kelloja, hajuvesiä, meikkejä sekä ihonhoitotuotteita, "haute couturen" tekijänä. Diorin ensimmäinen hajuvesi oli vuonna 1947 lanseerattu "Miss Dior". Vuonna 1955 tuotevalikoimaan tulivat huulipunat ja muu kosmetiikka.
Diorin muotitalossa ovat työskennelleet monet kuuluisat muotisuunnittelijat, tunnetuimpana heistä Yves Saint-Laurent, joka otti vastuulleen muotitalon johdon Christian Diorin kuoltua vuonna 1957. Pierre Cardin työskenteli Diorilla vuosina 1947–1950. 
Dior on yksi niistä muotitaloista, joka italialaisen tutkivan journalismin TV-ohjelman "Reportin" mukaan käyttää tuotteidensa valmistajina laittomia maahantulijoita. Raportin mukaan laittoman ja järjestäytymättömän työvoiman hyväksikäyttö on yleistä luksusmuotituotteiden alalla. Käytäntö on, että muotitalo suunnittelee tuotteen ja tekee siitä mallikappaleen, mutta sen valmistus on siirretty alihankkijoiden ketjulle, jonka viimeinen lenkki on halpa, laiton työvoima.
Association for the Study of Australian Literature

Association for the Study of Australian Literature (ASAL) on australialainen organisaatio, joka edistää Australian kirjallisuutta ja sen tutkimusta sekä kirjallista kulttuuria erityisesti australialaisten kirjailijoiden ja opettajien ja opiskelijoiden vuorovaikutuksen kautta. Seura hallinnoi muutamia palkintoja, järjestää vuosittain kokouksen, julkaisee tiedotteita ja lehteä ja on tukenut taloudellisesti useita julkaisuja.
Palkinnot.
Australian Literature Society perustettiin Melbournessa 1899. Se yhdistyi ASALiin, joka vuodesta 1982 alkaen on hallinnoinut ALS Gold Medal -palkintoa. Lisäksi se hallinnoi seuraavia palkintoja: 
Historia.
ASAL piti avajaiskokouksensa Monash-yliopistossa toukokuussa 1978, jolloin se hyväksyi perusasiakirjansa ja nimitti suojelijoiksi A. D. Hopen ja Judith Wrightin.
Elinikäiset jäsenet.
ASAL on myöntänyt elinikäisen jäsenyyden seuraaville: Clem Christesen, Mary Lord, Judith Wright, Thea Astley, Peter Cowan, Rosemary Dobson, Gwen Harwood, Eric Irvin, KKen Stewart, Julian Croft, Ian McLaren.
Julkaisut.
ASAL julkaisi vuodesta 1978 lokakuuhun 2000 yhteensä 43 numeroa tiedotuslehteä "Notes and Furphies". Sen jälkeen tiedotuslehti yhdistettiin ASALin kokousasiakirjojen julkaisuihin julkaisuksi "Journal of the Association for the Study of Australian Literature".
ASAL on perustanut sarjan ASAL Literary Studies Series, jossa julkaistaan Australian kirjallisuutta käsitteleviä monografioita. Sarjassa on julkaistu seuraavat teokset:
Muita ASALin taloudellisesti tukemia julkaisuja:
Yves Saint Laurent (tuotemerkki)

Yves Saint Laurent SAS, joka tunnetaan myös nimillä Saint Laurent ja YSL, on ranskalainen luksustuotteita valmistava muotitalo, jonka Yves Saint-Laurent ja hänen kumppaninsa Pierre Bergé perustivat vuonna 1961. Saint Laurent Paris herätti "haute couture" -mallistonsa uudelleen henkiin vuonna 2015 luovan johtajan Hedi Slimanen alla. 
Yrityksen luova johtaja on vuodesta 2016 ollut Anthony Vaccarello.
Boryspilin piiri

Boryspilin piiri () on yksi Ukrainan Kiovan alueen hallinnollisista piireistä. Piiri on perustettu alkujaan vuonna 1923; ja heinäkuussa 2020 piirin hallintoaluetta laajennettiin merkittävästi. Piirin naapurina ovat Obuh’ivin piiri lounaassa, Kiovan suurkaupunki luoteessa, Brovaryn piiri pohjoisessa ja Pultavan alue idässä. Piiri sijaitsee välittömästi Kiovasta itäkaakkoon. Piirin hallintokeskus on Boryspilin kaupunki (63 674 as., 2021).
Boryspilin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Kiovan alueen piirien lukumäärän seitsemään. Laajentuneen Boryspilin piirin pinta-alaksi tuli 3 873,2 neliökilometriä.
Ukrainan tilastokeskus arvioi Boryspilin piirin väkiluvuksi 203 273 (1.1.2021). Kaupunkilaisiksi luokiteltiin 53,9 prosenttia piirin asukkaista (109 520 as.), mihin kuului kolmen kaupungin (Boryspil, Perejaslav, Jahotyn) väestö. Ennen kesän 2020 aluehallinnon muutosta olemassaolleen Boryspilin piirin väkiluku oli oleellisesti pienempi (52 440 ihmistä, arvio 1.1.2017)
Abdoulie Mansally

Abdoulie Kenny Mansally (s. 27. tammikuuta 1989 Banjul, Gambia) on gambialainen jalkapalloilija, joka edustaa Veikkausliiga-seura Interiä. Hänen pelipaikkansa on laitapuolustaja. Hän on kuulunut aikaisemmin Gambian jalkapallomaajoukkueeseen.
Mansally pelasi aluksi kotimaansa Gambian pääsarjaa, ja valittiin myös maansa maajoukkueeseen, joka pääsi vuoden 2007 alle 20-vuotiaiden MM-kisoihin Yhdysvaltoihin. Bostonin alueen Major League Soccer (MSL)-seura rekrytoi Mansalyn joukkueeseensa, ja allekirjoitti sopimuksen seuran kanssa. Ensimmäinen MSL-peli oli maaliskuussa 2008. Hän pelasi seurassa neljä kautta toukokuuhun 2012 yhteensä 89 ottelua. Keväällä 2010 hänet valittiin MLS-sarjan viikon pelaajaksi. Sen jälkeen hän pelasi MSL-sarjaa vielä neljä kautta Real Salt Laken ja Houston Dynamon riveissä. Kaikkiaan MSL-otteluita kertyi kaikkiaan 147. 
Abdoulie Mansally siirtyi Suomeen keväällä 2017 PS Kemin Veikkausliiga-joukkueeseen kahden vuoden sopimuksella.
Maajoukkuetasolla Mansally on edustanut monia Gambian nuorten maajoukkueita sekä miesten maajoukkueessa vuodesta 2008 alkaen.
Luettelo Linuxissa tuetuista tietokonearkkitehtuureista

Tämä on luettelo Linux-ytimen tukemista tietokonearkkitehtuureista (sisältäen mm. käskykannan, mikroarkkitehtuurin).
Tuetut arkkitehtuurit.
Linux-ytimen tukemia tietokonearkkitehtuureja:
Muita suorittimia (etenkin Freescalen DragonBall ja ColdFire) tuetaan myös ilman muistinhallintayksikköä (MMU) μClinux-haaran kautta.
Pääsarjan ytimestä on myös poistettu tukea eräille vähäisen kiinnostuksen kohteina olleille suorittimille.
Tuen määrittely.
Tukeen vaikuttavat muun muassa assembly-kielellä tehdyt osat (käskykannan tuki), suorittimen välimuisti ja TLB-tuki.
Arramin rautatieasema

Arramin rautatieasema on rautatieasema Arramin kylässä East Riding of Yorkshiressä. Se sijaitsee Yorkshire Coast Linen varrella.
Asema avattiin vuonna 1853. Sitä käytti 1 998 matkustajaa kaudella 2017–2018.
MGM-1 Matador

Martin MGM-1 Matador on yhdysvaltalainen, taktinen ja kaksivaiheinen, maasta-maahan tyyppinen taisteluohjus. Siihen voitiin asentaa joko 20 tai 40 kilotonnin vahvuinen ydinkärki. Matadoria pidetään Yhdysvaltain ensimmäisenä toimivana ja palveluskäyttöön otettuna risteilyohjuksena. Sen lentonopeus oli 0,9 Machia. Ohjustyyppi nimettiin myöhempänä TM-61 Matadoriksi.
Asetyyppi oli käytössä vuosina 1952–1962. Useat tämän tyypin ohjuksista oli sijoitettu Länsi-Saksaan. Muita sijoituspaikkoja olivat Aasian Kaukoidässä Taiwan ja Etelä-Korea. Tyypin korvasi vuosina 1959–1969 Martin MGM-13 Mace.
Omar Jama

Omar Hassan Jama (s. 21. toukokuuta 1998 Helsinki) on somalialais-suomalainen jalkapalloilija, joka edustaa Ykkösliigassa pelaavaa Järvenpään Palloseuraa.. Hän on pelipaikaltaan keskikentän pelaaja.
Jama pelasi kaudet 2015 ja 2016 HJK:n reservijoukkueessa Kakkosessa. Hän teki tammikuussa 2017 sopimuksen Veikkausliigajoukkue PS Kemin kanssa.
Ala-Luosta

Ala-Luosta on Pohjois-Savossa Rautavaaralla sijaitseva järvi.
Maantietoa.
Järven pinta-ala on 950 hehtaaria eli 9,5 neliökilometriä. Se on 8,6 kilometriä pitkä ja 3,3 kilometriä leveä. Sillä on suuri järvenselkä, joka on viisi kilometriä pitkä. Järven kaakkoispää kapenee lahdeksi, jonka päässä sijaitsee Pohjanlampi. Toinen merkittävä lahti sijaitsee lännessä luusuassa Karin kylän luonna.
Järvessä on laskettu olevan 9 saarta, joiden yhteispinta-ala on 23 hehtaaria eli noin 2,4 % järven kokonaispinta-alasta. Kartalla on kuitenkin niiden lisäksi kolme muutakin saarta. Suuria saaria ovat Meltunsaari, Lamposaari ja Ukonsaari.
Järvi on luodattu ja siitä on julkaistu syvyyskartat. Sen tilavuus on 40 miljoonaa kuutiometriä eli 0,040 kuutiokilometriä. Järven keskisyvyys on 4,3 metriä ja suurin syvyys on 23 metriä. Syvin kohta sijaitsee järvenselän kaakkoispäässä Autioniemenedustalla.
Järven rantaviivan pituus on 33 kilometriä. Järven koillisrannat, etelärannat ja kaakkoispään kapea järvenosa ovat soistunutta metsämaata. Länsirannoilla pellot rikkovat metsäisen rantaviivan muutamissa kohdissa. Siellä sijaitseekin Karin kylä. Myös Luostanjoen suulla on raivattu hieman peltoa. Asutus on haja-asutusta ja vapaa-ajan asuntoja on yli 30. Niille johtaa tiet seututieltä 570, yhdystieltä 5702 ja 16482.
Vesistösuhteet.
Järvi sijaitsee Vuoksen vesistössä (vesistöaluetunnus 04) Nilsiän reitin valuma-alueen (04.6) Luostanjoen valuma-alueella (04.68), jonka Ala-Luostan alueeseen (04.681) järvi kuuluu. Järven vedenpinnan korkeus on 105,0 metriä mpy.
Valuma-alue saa pääosan vedestään Luostanjoesta, joka alkaa Ylä-Luostasta ja on Luostanjoen alueen (04.682) laskujoki, ja sen lisäksi myös Pohjapurosta, joka on Pohjanlammen valuma-alueen (04.686) laskuoja. Ala-Luostan valuma-alueella on seitsemän yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Autiolampi (12 ha), joka laskee kaivettua ojaa myöten järven koillisrantaan, Iso-Valkeinen (102 ha), joka laskee Autiolampeen, Pikku-Valkeinen (2 ha), joka on laskuojaton lampi sekä Lehtolampi (22 ha), jonka laskuoja savioja laskee Karinjoen alkupäähän.
Järven laskujoki on yläjuoksulla nimeltään Karijoki. Siihen yhtyy 1,7 kilometrin jälkeen pohjoisesta Keyritynjoki, jonka jälkeen yhteisen joen nimeksi on merkitty Puntinjoki. Se laskee Ala-Siikajärveen.
Suurkaupungin yöelämän seuraukset

Suurkaupungin yöelämän seuraukset (, ”Vankilan portilla”) on vuonna 1911 valmistunut tanskalainen mykkäelokuva. August Blomin ohjaaman melodraaman päähenkilöä esittää Valdemar Psilander.
Juoni.
Aage on valtioneuvoksen lesken poika, joka tuhlaa rahansa suurkaupungin öisiin huvituksiin. Äiti suostuu maksamaan hänen velkansa, mutta kun poika tuo kotiin rahanlainaajan tyttären Annan, hän heittää heidät molemmat pihalle. Uudelleen velkaantunut Aage väärentää äitinsä allekirjoituksen ja yrittää epätoivoissaan varastaa hänen rahansa. Sillä aikaa Anna saa Aagen velkakirjan käsiinsä, hänen isänsä kuolee sydänkohtaukseen ja kaikki päättyy nuorenparin kannalta onnellisesti.
Tuotanto ja vastaanotto.
Nordisk Films Kompagnin tuottama "Suurkaupungin yöelämän seuraukset" oli Valdemar Psilanderin läpimurtoelokuva ja yhtiön suurimpia menestyksiä. Sen ansioita ovat onnistuneet näyttelijäsuoritukset, tehokas tarinankerronta ja ulkokuvien luoma autenttisuuden tuntu. Paikallaan pysyvää kameraa kompensoivat erilaiset kuvakoot ja määrätietoinen leikkaus. Huomio kiinnittyy myös dramattiseen valaistukseen ja peilin käyttöön tilan luojana. Elokuvan juoni on nykynäkökulmasta banaali ja jopa huvittava, ja sen yhteiskuntakritiikki on latteaa.
"Suurkaupungin yöelämän seuraukset" myi 246 kopiota, lähes yhtä paljon kuin Nordisk Filmin edellinen suuri menestys, Viggo Larsenin "Leijonanmetsästys" vuonna 1907. Se sai kiittäviä arvioita Tanskan lehdistössä ja teki Psilanderista Asta Nielsenin jälkeen maan tunnetuimman elokuvatähden. Karismaattisesta näyttelijästä tuli erityisen suosittu Saksassa, Venäjällä ja Unkarissa.
Elokuvaa esitettiin Suomessa aluksi nimellä "Suuren kaupungin yöelämän seuraukset". Sen alaotsikot "Valkoinen orjakauppa III" ja "Valkoisen orjakaupan hedelmät" viittasivat Alfred Cohnin ja Alfred Lindin Fotoramalle tekemään eroottiseen melodraamaan "Den hvide Slavehandel" (1910), josta August Blom ja Nordisk olivat kopioineet oman versionsa. "Suurkaupungin yöelämän seuraukset" sai Helsingissä heti suuren suosion ja sitä näytettiin elokuvateatteri Lyyrassa poikkeuksellisesti kahden viikon ajan.
DVD-julkaisu.
Tanskan elokuvainstituutin vuonna 2004 restauroima elokuva on julkaistu samalla DVD:llä kahden muun Psilander-elokuvan kanssa. Elokuvat on varustettu Neil Brandin pianomusiikilla ja englanninkielisellä tekstityksellä.
Sinettäjärvi

Sinettäjärvi, tai myös Sinettäjärvi–Lehtojärvi, on Lapissa Rovaniemellä sijaitseva järvi. Järven etäisyys Rovaniemen taajama-alueesta on kahdeksan kilometriä.
Maantietoa.
Järven pinta-ala on 940 hehtaaria eli 9,4 neliökilometriä. Se on 12,1 kilometriä pitkä ja 2,1 kilometriä leveä. Siinä on kaksi järviallasta, joita alle 100 metriä leveä Sinetänsalmi yhdistää toisiinsa. Järven luoteista osaa kutsutaan Lehtojärveksi ja kaakkoista osaa Sinettäjärveksi. Järvi on täysin saareton.
Järvi on luodattu, ja siitä on julkaistu syvyyskartat. Sen tilavuus on 91 miljoonaa kuutiometriä eli 0,091 kuutiokilometriä. Järven keskisyvyys on 9,6 metriä ja suurin syvyys on 40 metriä. Syvin kohta sijaitsee Sinettäjärvessä kaakkoispään pitkän syvänteen pohjoispäässä. Syvänteessä on yli 30 metriä syvää, mutta siinä on useita huomattavasti syvempiä kohtia. Lehtojärvellä on suurin osa alle kolme metriä syvää. Sen syvin kohta sijaitsee toisessa yli kolme metriä syvässä kohdassa.
Järven rantaviivan pituus on 33 kilometriä. Järven asutus on pääasiassa Lehtojärvellä olevaa haja-asutusta, mutta Sinetänsalmi on pieni kylä. Sinettäjärvellä on lähes pelkästään vapaa-ajan asutusta. Niille johtaa tiet kantatieltä 83 haarautuvilta kyläteiltä. Itse Sinettä sijaitsee 4,5 kilometrin päässä Ounasjoen rannalla.
Vesistösuhteet.
Järvi sijaitsee Kemijoen vesistössä (vesistöaluetunnus 65) Ala-Ounasjoen alueen (65.5) Ounasjoen alaosan alueella (65.51), jonka Sinettäjärven alueeseen (65.514) järvi kuuluu. Järven vedenpinnan korkeus on 96,1 metriä mpy.
Valuma-alue saa pääosan vedestään Sonkajoesta, joka on Sonkajärven valuma-alueen (65.515) Sonkajärvestä laskeva laskujoki. Järven laskujoki on Sinettäjoki, joka laskee Ounasjokeen kuljettuaan Sinettäjoen alueen (65.513) läpi.
Marek Kaljumäe

Marek Kaljumäe (s. 18. helmikuuta 1991 Tallinna, Viro) on virolainen maajoukkuejalkapalloilija, joka edustaa suomalaista Veikkausliiga-seura PS Kemiä 1+1 sopimuksella. Hänen pelipaikkansa on keskuspuolustaja.
Kaljumäe aloitti uransa Viron III-liigassa SC Realin riveissä. Elokuussa 2009 hän solmi sopimuksen hollantilaisen FZ Alkmaarin knassa. Kaljumäe ei pelannut Alkmaarin miesten joukkueessa, vaan kauden 2010-2011 seuran alle 19-vuotiaiden joukkueessa. Syyskuussa 2010 hän pelasi lainalla toiseksi korkeimman sarjatason SC Telstarin riveissä. Marek Kaljumäe palasi kotimaahansa tallinnalaisen FC Levadian riveihin, jossa hän pelasi seuraavat kolme kautta. Hän oli voittamassa kaksi Viron mestaruutta kausilla 2013 ja 2014 sekä supercupin voiton kaudella 2013. Kaudella 2015 hän pelasi JK Narva Transin riveissä, mutta palasi seuraavaksi kaudeksi Levadian riveihin.
Kaljumäe siirtyi Suomeen keväällä 2017 PS Kemin Veikkausliiga-joukkueeseen 1+1 vuoden sopimuksella. Hän on pelannut kaksi kautta PS Kemin riveissä kaikkiaan 58 ottelua. Hän on ollut PS Kemin keskuspuolustuksen avainhamona kahtena Veikkausliigavuotenaan.
Maajoukkuetasolla Kaljumäe on edustanut monia Viron nuorten maajoukkueita 39 maaottelussa. Ensimmäisen miesten maaottelunsa Kaljumäe pelasi marraskuussa 2017 ja on pelannut sen jälkeen viisi maaottelua.
Vasylkivin piiri

Vasylkivin piiri () on yksi Ukrainan Kiovan alueen hallinnollisista piireistä. Se sijaitsee Kiovan lounaispuolella. Vasylkivin piirin hallintokeskuksena on piirin sisälle jäävä Vasylkivin kaupunki, joka on Kiovan alueen alainen kaupunki (2. tason aluehallinnolinen yksikkö) eikä ole osa Vasylkivin piiriä.
Vasylkivin piirin väkiluvuksi arvioitiin 57 560 ihmistä (1.1.2017) tai 35 510 (1.7.2017). Kaupunkilaisia oli 21 721 henkeä (1.1.2017), ja he asuivat jossain piirin neljästä kaupunkityyppisestä taajamasta Hlevah’a (смт Глеваха, 8 881 as.), Hrebinky (смт Гребінки, 5 656 as.), Doslidnytske (смт Дослідницьке, 1 893 as.) ja Kalynika (смт Калинівка, 5 291 as.).
Obuh’ivin piiri

Obuh’ivin piiri () on yksi Ukrainan Kiovan alueen piireistä. Piiri sijaitsee Kiovan etelänaapurina. Piirin hallintokeskus on Obuh’ivin kaupunki (33 443 as., 2021)
Obuh’ivin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Kiovan alueen piirien lukumäärän seitsemään. Laajentuneen Obuh’ivin piirin pinta-alaksi tuli 2 555,5 neliökilometriä.
Ukrainan tilastokeskus arvioi Obuh’ivin piirin väkiluvuksi 228 829 (1.1.2021). Kaupunkilaisiksi luokiteltiin 60,5 prosenttia piirin asukkaista (138 351 as.), mihin kuului seitsemän kaupungin (Bohuslav, Vasylkiv, Kaharlyk, Myronivka, Obuh’iv, Ržyštšiv, Ukrajinka) ja yhden kaupunkityyppisen taajaman (Kozyn) väestö. Ennen kesän 2020 aluehallinnon muutosta olemassaolleen Obuh’ivin piirin väkiluku oli oleellisesti pienempi (35 544 ihmistä, arvio 1.1.2017)
Titan (supertietokone)

Titan on Oak Ridge National Laboratoryssa sijaitseva Cray XK7 -mallin supertietokone. Tietokone oli maailman nopein vuonna 2012, kunnes seuraavana vuotena sen ohitti Tianhe-2.
Tietokone käyttää sekä AMD Opteron suorittimia että NVIDIA Kepler grafiikkasuorittimia GPGPU-laskentaan.
Käyttöjärjestelmänä on Crayn Linux-jakelu nimeltä Cray Linux.
Titan korvasi Jaguarin useiden päivityksien myötä.
Tietokone poistettiin käytöstä elokuussa 2019 ja purettiin kierrätettäväksi jotta tilaan voidaan asentaa tuleva eksaluokan supertietokone Frontier.
Titan (tietokone)

Titan oli Atlas 2-tietokoneen prototyyppi, jonka kehittivät Ferranti ja Cambridgen yliopisto 1960-luvulla. Tietokoneessa oli varhainen käyttöjärjestelmä "Temporary Supervisor by Swinnerton-Dyer".
Tietokone oli yksinkertaistettu versio kaupallisesta Atlas-tietokoneesta, mutta maksoi silti yli miljoona puntaa.
Sahlman

Sahlman on ollut muun muassa seuraavien henkilöiden sukunimi:
Myoklonia

Myoklonia eli lihasnykiminen on yhden tai useamman lihaksen äkillistä tahdosta riippumatonta liikehdintää. Lihasnykäykset voivat tulla yksittäin tai sarjoissa. Hikka on myoklonia, joka saa pallean supistelemaan. 
Myoklonia liitetään moniin hermostosairauksiin. Näitä ovat muun muassa MS-tauti, Alzheimerin tauti, Parkinsonin tauti ja eräät epilepsian muodot, varsinkin myoklonusepilepsia.
Nepalin kuningaskunta

Nepalin kuningaskunta () oli hindukuningaskunta, joka perustettiin vuonna 1768. Sen perusti kuningas Prithvi Narayan Shah, Gorkhan kuningaskunnan monarkki. Nepalin kuningaskunta oli olemassa 240 vuoden ajan, kunnes monarkia lakkautettiin vuonna 2008.
Borodjankan piiri

Borodjankan piiri () oli yksi Ukrainan Kiovan alueen hallinnollisista piireistä. Se sijaitsee Kiovan luoteispuolella. Piirin hallintokeskus oli Borodjankan kaupunkityyppinen taajama. 17. heinäkuuta 2020 toteutetussa Ukrainan aluehallinnon uudistuksessa piiri lakkautettiin; samalla sen alue yhdistettiin osaksi uutta Butšan piiriä. 
Borodjankan piirin väkiluvuksi arvioitiin 57 485 (1.1.2017) tai 57 103 (1.7.2017). Enemmistö väestöstä luokiteltiin kaupunkilaisiksi (35 651 as., 1.1.2017), ja he asuvat jossain piirin viidestä kaupunkityyppisestä taajamasta: Borodjanka (13 228 asukasta), Babyntsi (смт Бабинці, 2 757 asukasta), Klavdijevo-Tarasove (смт Клавдієво-Тарасове, 5 045 asukasta), Nemišajeve (смт Немішаєве, 7 652 asukasta), Piskivka (смт Пісківка, 6 969 asukasta).
Lutuhynen piiri

Lutuhynen piiri (, ) oli yksi Ukrainan Luhanskin alueen eteläosan hallinnollisista piireistä. Sen hallinnollinen keskus oli Lutuhynen kaupunki (). Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin. Ukrainan aluehallinnollisessa uudistuksessa piiri liitettiin ainakin periaatteessa uuden Luhanskin piirin osaksi (suurimmalta osaltaan).
Lutuhynen piirin väkiluvuksi arvioitiin arvioitu 66 328 (vuonna 2017). Selvä enemmistö väestöstä luokiteltiin kaupunkilaisiksi (48 851 asukasta, 1.1.2017), ja he asuivat joko Lutuhynen kaupungissa (17 738 as.) tai jossain piirin kahdeksasta kaupunkityyppisestä taajamasta: Bile (смт Біле, 6 380 asukasta), Viloritšenskyi (смт Білоріченський, 3 221 as.), Vrubivskyi (смт Врубівський, 1 271 asukasta), Heorhijivka (смт Георгіївка, 6 411 asukasta), Marija (смт Марія, 1 048 asukasta), Uspenka (смт Успенка, 8 717 asukasta), Tšeljuskinets (смт Челюскінець, 1 113 asukasta) ja Jurjivka (смт Юр'ївка, 2 952 asukasta).
Caroline Costa

Caroline Costa Subtil on ranskalainen laulaja ja TV-juontaja, tunnettu uramaailmassa nimellä Caroline Costa.
Uran alku ja Pop System.
Caroline Costa syntyi 1996 Ranskassa. Costan äiti Laurence on ranskalainen ja isälle Joaquim portugalilainen. Costa oli menestynyt nuorena. Vuonna 2007, hänet valittiin kuusijäseniseen nuorista koostuvaan pop ryhmään nimeltä Pop System (joskus Popsystem). Ryhmä oli osa ranskalaista lastensarjaa lapiap!, jota lähetettiin Canal J-kanavalla. Pop System oli suosittu vuosina 2007–2008. Yhtye julkaisi singlen "Laissez-nous dire", joka menestyi Ranskan singlelistalla sijalle 12. Ryhmässä oli viisi muuta jäsentä Costan lisäksi.
Sooloura.
Costa aloitti soolouransa vuonna 2009. Hän teki dueton Abraham Mateon kanssa kappaleesta "Without You", jonka alkuperäinen esittäjä on espanjalainen näyttelijä ja pop laulaja Badfinger.
Costan ensimmäinen Ranskassa julkaistu single on hänen oma kappaleensa "Qui je suis", joka julkaistiin joulukuussa 2010. Julkaistu EP-levy sisältää kyseisen kappaleen ja instrumentaalisen version kappaleesta. Julkaisu sisältää myöski kappaleen "Mon secret" ja Costan oman sovituksen kappaleesta "Take A Bow"
Vuonna 2011 Costa julkaisi singlen "Je t'ai menti" duettona ruotsalaisen Ulrik Muntherin kanssa. Kappale on ranskankielinen versio Ulrik Muntherin tunnetusta kappaleesta "Kill For Lies". Single oli ennakkojulkaisu Costan studioalbumille, joka julkaistiin 5. maaliskuuta 2015.
Kalulu (orja)

Ndugu M’Hali tai Kalulu (n. 1865 – 28. maaliskuuta 1877) oli afrikkalainen orja sekä tutkimusmatkailijan ja toimittajan Henry Morton Stanleyn adoptiolapsi. Kalulu kuoli nuorena mutta lyhyen ikänsä aikana ehti käydä Euroopassa, Amerikassa sekä Seychelleissä. Hänelle omistettiin kirja, hänestä tehtiin vahanukke Madame Tussaudsin vahakabinettiin, ja hän oli vieraana David Livingstonen hautajaisissa.
Pwyll

Pwyll (kymriksi "ymmärrys" tai "käsitys") on alamaailman jumala, jota palvottiin muinaisessa Walesissa. Tarujen mukaan Pwyllin poika Pryderi toi siat alamaailmasta Walesiin.
Kelttiläisessä mytologiassa Pwyll oli Dyfedin kuningas. Dyfed oli kaunis maa, jossa oli maaginen, runsaudensarven kaltainen kattila. Pwyll ystävystyi Arawnin kanssa, joka oli Annwnin eli alamaailman kuningas. He vaihtoivat vuodeksi ja päiväksi hahmoa ja kuninkuuksia, ja näin Pwyll sai nimen "Pwyll Pen Annwn", "Pwyll Annwnin johtaja". Pwyll päihitti kilpailijansa Gwawlin ja voitti jumalatar Rhiannonin rakkauden. Pwyll ja Rhiannon saivat pojan, Pryderin, jonka Gwawl sieppasi. Myöhemmin Pryderi palautettiin vanhemmilleen ja tämä seurasi isäänsä sekä Dyfedin että Annwnin hallitsijana.
Kuningas Arthuriin liittyvissä legendoissa Pwyllin kattila muuntui Graalin maljaksi ja Pwyll esiintyi Pelleksenä, Graalin vartijana.
Pwyllin tarina on julkaistu Jani Koskisen suomentamana teoksessa "Pwyll, Dyfedin ruhtinas - kymriläinen kansantaru" (2021, Books on Demand).
Kirjallisuutta.
Rolleston, T. W.: "Celtic Myths and Legends". Lontoo: Bracken Books London. (s. 356-364)
Rhiannon

Rhiannon on kelttiläisessä mytologiassa walesilainen vastine gallialaiselle hevosjumalalle Eponalle sekä irlantilaiselle Macha-jumalattarelle.
Rhiannon tunnetaan parhaiten keskiaikaisesta Mabinogion-tarukokoelmasta, jossa Rhiannon kohtaa kuningas Pwyllin ja jonka kanssa menee naimisiin. Myöhemmin Rhiannonia syytetään väärin perustein lapsensa murhasta, ja hän joutuu hevosena kuljettamaan vierailijoita kuninkaanlinnaan. Toisen tarinan mukaan hänet pakotettiin pitämään aasin länkiä.
Battersbyn rautatieasema

Battersbyn rautatieasema on rautatieasema Battersbyn kylässä North Yorkshiressä. Se sijaitsee Esk Valley Linen varrella.
Asema avattiin 6. huhtikuuta 1858 nimellä Ingleby Junction. Se sai uudeksi nimekseen Battersby Junction 30. syyskuuta 1878. Nykyinen nimi otettiin käyttöön 1. toukokuuta 1893.
Asemaa käytti 1 564 matkustajaa kaudella 2017–2018.
Jäänmurtaja Ilmarinen

Jäänmurtaja Ilmarinen oli talvina 1919–1922 Suomen valtion käytössä ollut venäläinen jäänmurtaja. Sen alkuperäinen nimi oli "Silats".
Historia.
Alus saapui keväällä 1918 Kotkaan noutamaan sinne jääneitä punakaartilaisia ja muutamia venäläisiä, mutta joutui pidätetyksi. Alus kunnostettiin ja se sai väliaikaisen nimen "Ilmarinen".
Uusi murtaja otti osaa avustustehtäviin talven 1919; se muun muassa oli paikalla kun C-luokan torpedoveneet tuhotuivat jäissä Koiviston rannikolla. Murtaja osoittautui tämän talven aikana toivottomaksi tapaukseksi, joten kaksi seuraavaa talveaan Suomessa se vietti riisuttuna. Alus palautettiin Neuvostoliitolle vuonna 1922 ja nämä puolestaan palauttivat Suomelle jäänmurtaja Avancen. Murtaja "Silats" palasi Neuvostoliittoon ja sen kohtalosta ei ole tietoja.
Di-isopropanoliamiini

Di-isopropanoliamiini eli DIPA on alkanoliamiineihin eli aminoalkoholeihin kuuluva alifaattinen orgaaninen yhdiste. Yhdistettä voidaan käyttää muiden yhdisteiden valmistukseen, happamien teollisuuskaasujen puhdistamiseen sekä stabilointiaineena.
Ominaisuudet.
Di-isopropanoliamiini on huoneenlämpötilassa väritöntä kiteistä ainetta. Se on hyvin hygroskooppista, minkä vuoksi se usein esiintyy nesteenä tai pastana. Di-isopropanoli liukenee erittäin hyvin veteen sekä vähäisemmissä määrin poolisiin orgaanisiin liuottimiin. Yhdiste reagoi alkoholeille ja amiineille tyypillisesti ja se on esimerkiksi keskivahva emäs. Kuumennettaessa voimakkaasti di-isopropanoliamiinin vesiliuosta muodostuu 2,6-dimetyylimorfoliinia. Di-isopropanoliamiini ärsyttää ihoa, silmiä ja hengitysteitä. Koska yhdiste on emäksistä sille altistumisesta voi seurata syövytysvammoja.
Valmistus ja käyttö.
Di-isopropanoliamiinia valmistetaan ammoniakin ja propyleenioksidin välisellä reaktiolla. Reaktion ensimmäisessä vaiheessa muodostuu isopropanoliamiinia. Di-isopropanoliamiinia käytetään emäksenä absorboimaan esimerkiksi polttoprosesseissa muodostuvista kaasuseoksista happamia kaasuja kuten hiilidioksidia tai vetysulfidia. Lisäksi sitä voidaan käyttää hiuslakoissa, emulgaattorina sekä pinta-aktiivisten aineiden, tekstiilikemikaalien ja hyönteismyrkkyjen valmistamiseen.